སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ནས་གསུམ་བཅུའི་དུས་དྲན་ཐེངས་བརྒྱད་པར་སྩལ་བའི་བཀའ་སློབ་ཏུ།ཚང་མས་ཤེས་གསལ་ཕྱོགས་གང་ས་ནས་བསྒྱུར་བཅོས་མང་པོ་ཞིག་སོང་ཡོད་དེ།དགོས་ངེས་དང་།དུས་ཚོད་རན་པའི་བསྒྱུར་བཅོས་སྐབས་སུ་བབས་པ་དང་།བྱེད་དགོས་པ་ཚང་མ་བྱས་ཡོད།ད་དུང་ཡང་དུས་ཚོད་དང་བསྟུན་གྱིན་བསྟུན་གྱིན་བསྒྱུར་བཅོས་བྱ་རྒྱུར་བརྒྱ་ཆ་བརྒྱ་ཐམ་པ་དགའ་བསུ་དང་འབྲེལ་བའི་དགའ་བཞིན་སྤྲོ་བཞིན་དུ་བསྒྱུར་བཅོས་གཏོང་རྒྱུ་ཡིན།ཕྱིན་ཆད་བོད་རྒྱལ་ཁབ་རང་དབང་བྱུང་བའི་མཚམས་དེར་མ་འོངས་པའི་བོད་ཀྱི་འགྲོ་ལུགས་ཐད།བོད་ནང་ཡོད་པའི་རང་རིགས་རྒྱ་ཆེའི་མི་མང་ཚོས་ཐག་གཅོད་བྱེད་དགོས་ཞེས་ཕེབས་པ་ལྟར།གཞུང་སྲིད་སྐྱོང་སྟངས་དང་།སྤྱི་ཚོགས་ལམ་སྲོལ་འགྲོ་ལུགས་གང་འདྲ་ཞིག་བྱེད་མིན་གཞིས་ལུས་བོད་རྒྱ་ཆེའི་མི་མང་གི་འདོད་མོས་གཙོ་བཟུང་གིས་གང་དགའ་ཅི་ལེགས་ཞིབ་ཆའི་གྲོས་མོལ་དང་བསྟུན་རྒྱ་ཆེ་གུ་ཡངས་ཀྱིས་གཞིས་བྱེས་མཉམ་འཛོམས་རང་དབང་ལེགས་ཆའི་ལམ་དུ་བསྐྱོད་དགོས་པ་ནི།གཏན་འཁེལ་ཐག་ཆོད་པའི་མཛད་ཕྱོགས་ཤིག་ཡིན་ན།རང་རིགས་ཚང་མ་རྒྱ་དམར་གྱི་གཡོ་སྒྱུ་དང་།བསླུ་བྱེད་ལ་མགོ་བོ་མ་རྨོངས་པར་གཞིས་བྱེས་ལག་གདངས་དཔུང་བསྒྲིགས་ཀྱིས་ང་ཚོར་ཐོབ་ཐང་ཆ་ཚང་ཡོད་པའི་བོད་རང་དབང་རང་བཙན་སྒྲུབ་པའི་འབད་བརྩོན་མཐའ་གཅིག་ཏུ་གནང་དགོས་ཞེས་ད་ལམ་གོ་སྐབས་འདི་བརྒྱུད་ནས་འབོད་བསྐུལ་ཞུ་རྒྱུ་དང་།བོད་ཆོས་སྲིད་གཉིས་ལྡན་མང་གཙོའི་གཞུང་དབུ་བརྙེས་ཏེ་ལོ་གྲངས་བཞི་བཅུ་ཞེ་བརྒྱད་རིང་ཆོས་སྲིད་གཉིས་ལྡན་མང་གཙོའི་སྲོལ་ལུགས་ཇི་ལྟར་གཏོད་པར་མཛད་པ་དང་།མང་གཙོའི་ཁེ་དབང་།གནས་དུས་བབས་བསྟུན་ད་བར་ཕྱག་ལེན་རིམ་པར་བསྟར་སྟངས་དངོས་བྱུང་ལོ་རྒྱུས་སྙིང་བསྡུས་ངོ་སྤྲོད་ཆེད་བརྗོད་ཀྱི་ཚུལ་དུ་བཀོད་པ་བཅས།